РЕГЛАМЕНТ (ЕО) № 859/2009 НА КОМИСИЯТА
от 18 септември 2009 година
за изменение на Регламент (ЕО) № 244/2009 по отношение на изискванията за екопроектиране във връзка с ултравиолетово излъчване от ненасочени лампи за бита
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2005/32/ЕО на Европейския парламент и на Съвета от 6 юли 2005 г. за създаване на рамка за определяне на изискванията за екодизайн към енергоемките продукти и за изменение на Директива 92/42/ЕИО на Съвета и Директиви 96/57/ЕО и 2000/55/ЕО на Европейския парламент и на Съвета (1), и по-специално член 15, параграф 1 от нея,
като взе предвид Регламент (ЕО) № 244/2009 на Комисията от 18 март 2009 година за прилагане на Директива 2005/32/ЕО на Европейския парламент и на Съвета по отношение на изискванията за екопроектиране на ненасочени лампи за бита (2),
след консултация с Консултативния форум по екопроектиране,
като има предвид, че:
(1)
Съгласно фактически данни, получени след приемането на Регламент (ЕО) № 244/2009, граничната стойност, зададена в таблица 5 на регламента във връзка с ултравиолетовото излъчване в спектъра С, не може да бъде спазена от нажежаеми халогенни лампи без втора колба (по-специално халогенни лампи за мрежово напрежение с цокли G9 и R7, а също и халогенни лампи за свръхниско напрежение). Това би довело до забрана на тези лампи на вътрешния пазар от 1 септември 2009 г.
(2)
Постепенното премахване на лампи с цокли G9 и R7 се разглежда само в по-дългосрочен план, тъй като те се използват широко и понастоящем не се разполага с подходящ заместител, който да съответства на осветителите, конструирани за такива лампи. Съображение 21 от Регламент (ЕО) № 244/2009 гласи, че изискванията на мярката позволяват халогенни лампи с цокли G9 и R7 да останат на пазара за ограничен период от време. В регламента няма указания за продължителността на този период от време, но при все това целта не беше да се забранят тези лампи на 1 септември 2009 г. въз основа на ултравиолетовото излъчване в спектъра С, в случай че те са съобразени с другите изисквания на регламента.
(3)
В член 15 от Директива 2005/32/ЕО се поставя условието изискванията за екопроектиране да не засягат функционалните възможности от потребителска гледна точка, да не водят до прекалено големи разходи, да не оказват значително отрицателно въздействие върху конкурентоспособността на отрасъла и да бъдат определяни като се взема предвид съответното законодателство на Общността.
(4)
Важно е да се гарантира, че лампите, пускани на пазара на ЕС, са безопасни за употреба. Директива 2006/95/ЕО на Европейския парламент и на Съвета от 12 декември 2006 г. за сближаване на законодателствата на държавите-членки относно електрически съоръжения, предназначени за използване при някои ограничения на напрежението (3) (Директивата за ниското напрежение) урегулира излъчването на електрическо оборудване, проектирано за използване с работно напрежение между 50 и 1 000 V за променлив ток и между 75 и 1 500 V за постоянен ток. Граничните стойности за ултравиолетово излъчване са зададени в съответните хармонизирани стандарти както за нажежаеми халогенни лампи за мрежово напрежение, така и за такива за свръхниско напрежение (например 12 V и 24 V), но не за компактни луминесцентни лампи. По-съществено, Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (4), изисква продуктите, пускани на пазара, да бъдат безопасни.
(5)
Необходимо е да се гарантира съгласуваност между Регламент (ЕО) № 244/2009 и други законодателни актове на Общността, засягащи ултравиолетовото излъчване от ненасочени лампи за бита. Регламент (ЕО) № 244/2009 следва да бъде съответно изменен.
(6)
Мерките, предвидени в настоящия регламент, са в съответствие със становището на Комитета, учреден по силата на член 19, параграф 1 от Директива 2005/32/ЕО,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 244/2009
Приложение II към Регламент (ЕО) № 244/2009 се изменя, както е предвидено в приложението към настоящия регламент
Член 2
Влизане в сила
Настоящият регламент влиза в сила на първия ден след публикуването му в Официален вестник на Европейския съюз.
Той се прилага от 1 септември 2009 година .
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 септември 2009 година.